CNN pos vrou oor ‘onthoofde Trump-kop’‘n Geredigeerde weergawe van die foto wat die herrie veroorsaak het (Foto: Mirror) CNN het die Amerikaanse komediant Kathy Griffin die trekpas gegee ná sy ŉ herrie ontketen het oor ŉ foto waarin die komediant skynbaar die onthoofde bebloede kop van die Amerikaanse president, Donald Trump, vashou. Griffin (56) is vandeesweek in ŉ massahisterie gedompel nadat dié foto deur talle politieke partye, instansies en individue veroordeel is. Die komediant het dié foto, geneem deur die omstrede fotograaf Tyler Shields, as deel van ŉ skets gebruik waarin sy na pres. Trump gekap het. Verskeie lede van die Trump-familie, onder wie die president en sy seun Donald Trump jr., het hulle tot sosiale media gewend om die komediant oor die foto aan te spreek. “Só iets is kru en verkeerd,” het Trump Jr. op Twitter laat hoor. “Dit is nooit snaaks om grappe te maak oor die moord op ŉ president nie. Dit is afskuwelik, maar nie verrassend nie – dis presies hoe die linkses vandag optree. Hulle dink só iets is aanvaarbaar.” In ŉ verklaring aan die media, het president Trump ook sy ontsteltenis oor dié foto uitgespreek en gesê sy 11-jarige seun, Barron, het gedink hy is oorlede toe hy die foto sien. Kathy Griffin (Foto: ANA) CNN het intussen gesê die nuusorganisasie het sy kontrak met Griffin beëindig as gevolg van dié foto. Die komediant sal alvorens ŉ verklaring nié meer op CNN se Nuwejaarsprogram verskyn soos die afgelope dekade nie. Griffin het haar intussen ook tot Twitter gewend om in ŉ video om verskoning te vra oor haar besluit om dié foto te gebruik en oor die herrie wat dit veroorsaak het. “Ek sien nou wat die reaksie op hierdie beelde is. Ek is ŉ komediant, en oorskry grense. Ek skuif grense, en oorskry dit dan. Ek het egter te ver gegaan, en daarvoor smeek ek julle om vergifnis.” Volgens berigte het talle ander maatskappye ook afstand van die komediant gedoen. ŉ Dobbelhuis in Nieu-Mexiko het onder meer ŉ optrede van haar gekanselleer, terwyl twee advertensiekontrakte met die komediant reeds gekanselleer is. Die 56-jarige komediant is in 2005 ook deur die televisiekanaal E! Entertainment die trekpas gegee nadat sy gespot het die jong Amerikaanse aktrise Dakota Fanning is in ŉ rehabilitasiekliniek opgeneem. In 2007 moes dié kanaal weer bontstaan toe sy tydens haar aanvaardingstoespraak vir die Emmy-toekenning vir haar program, Kathy Griffin: My life on the D-List, lasterlike aanmerkings gemaak het. Hoewel sy in 2012 aan CBS gesê het sy het ŉ “geen jammer sê nie”-beleid, het die komediant in haar mees onlangse Twitter-video gesê sy hoop sy kan haar geloofwaardigheid in die oë van aanhangers herstel. Bron: Mirror